શ્રીનગરમાં ત્રણ દિવસના રોકાણ દરમિયાન બીજા દિવસે લાલ ચોકમાં બોમ્બ વિસ્ફોટ થયો હતો. વિસ્ફોટ સામાન્ય પ્રકારનો હતો. અને કોઈ જાનહાનિ કે કશું નુકસાન થયું ન હતું. અમારામાંના ચાર-પાંચ મિત્રો એ જ સાંજે વિસ્ફોટ સ્થળે જઈ આવ્યા હતા. થોડી વારમાં જ ત્યાં બજારમાં રાબેતા મુજબનું જનજીવન ચાલતું હતું. રાત્રે સ્થાનિક લોકો સાથેની ચર્ચામાં એવું સાંભળવા મળેલું કે રાજ્યમાંથી ત્રાસવાદની સંપૂર્ણ નાબૂદી શક્ય નથી. કેમ કે સ્થાનિક રાજકારણીઓ અને પ્રાદેશિક પક્ષોનું રાજકારણ તેના પર જ ચાલે છે. રાજ્યમાં સંપૂર્ણ શાંતિ સ્થપાય એવું તેઓ ઇચ્છતા નથી. એમ થાય તો ત્રાસવાદના નામે દિલ્હીથી આવતી આર્થિક મદદમાં ઓટ આવે. ત્રાસવાદી હિંસાથી મુક્ત થવા જઈ રહેલા રાજ્યમાં એટલે જ સમયાંતરે ક્યાંક વિસ્ફોટની ઘટના બનતી રહે છે અને બનતી રહેવાની. પ્રજાનો એક વર્ગ ત્યારે આવી માન્યતા ધરાવતો હતો. તેને સાવ નકારી કાઢવા જેવું નથી. મહેબુબા મુફ્તીના પીડીપી પક્ષને અલગાવવાદીઓ સાથે કાયમી સંબંધો રહ્યા છે એ પણ એક વરવું તથ્ય છે.